# Morocco anavyowabeba makocha wazawa

## Muktasari:

**Kwa mara ya kwanza, Tanzania imevuna alama za tarakimu mbili (10) katika hatua ya kufuzu, ikiwashinda wapinzani wenye uzoefu wa kimataifa kwa mbinu bora na nidhamu ya hali ya juu.**

Kufuzu kwa Tanzania kwenye michuano ya Kombe la Mataifa ya Afrika (AFCON) 2025 ni hatua kubwa katika historia ya soka la taifa. Hii si tu ushindi kwa timu ya Taifa Stars, bali pia kwa makocha wazawa ambao kwa muda mrefu walionekana kama chaguo la mwisho kwa kazi kubwa kama hii.

Kwa mara ya kwanza, Tanzania imevuna alama za tarakimu mbili (10) katika hatua ya kufuzu, ikiwashinda wapinzani wenye uzoefu wa kimataifa kwa mbinu bora na nidhamu ya hali ya juu.

Hemed Suleiman ‘Morocco’, kocha mzawa wa Tanzania, ameandika historia kwa kuwa Mtanzania wa kwanza kuiongoza timu ya taifa kufuzu kwa michuano hii ya kifahari. Ushindi wa 1-0 dhidi ya Guinea kwenye Uwanja wa Benjamin Mkapa si tu ulifanikisha ndoto za Watanzania bali pia uliweka alama mpya ya heshima kwa makocha wa ndani, ambao mara nyingi wamepuuzwa.

Mafanikio haya yanakuja katika kipindi ambacho wengi walidhani Tanzania inahitaji makocha wa kigeni ili kuleta matokeo. Sasa, wazawa wameonyesha uwezo wao kwa vitendo.

Safari ya Taifa Stars kuelekea AFCON 2025 imejaa ushindani wa hali ya juu, mafanikio ya kuvutia, na matumaini makubwa.

Katika makala hii, tutachambua kwa kina safari hii ya kihistoria, takwimu zinazoonyesha mafanikio haya, na umuhimu wa makocha wazawa kwa maendeleo ya soka la Tanzania.

**SAFARI YA KIHISTORIA **

Safari ya Tanzania kwenye AFCON ilianza mwaka 1980, ambapo Taifa Stars ilifuzu kwa mara ya kwanza chini ya kocha wa kigeni, Slawomir Wolk kutoka Poland. Licha ya kuwa mara ya kwanza, timu hiyo ilijitahidi kupambana, lakini ushindani wa kipindi hicho ulikuwa mgumu zaidi.

Miaka 39 ilipita kabla ya Taifa Stars kurejea kwenye mashindano haya ya kifahari mwaka 2019, safari hii chini ya Emmanuel Amunike kutoka Nigeria.

Mwaka 2023, chini ya Adel Amrouche wa Algeria, Taifa Stars ilirejea tena kwenye michuano ya AFCON. Hata hivyo, mafanikio ya mwaka 2025 yameweka historia ya kipekee, kwani hii ni mara ya kwanza kwa timu kufuzu chini ya mwongozo wa kocha mzawa.

**REKODI ZA KIBABE **

Mwaka 2025 umekuwa wa mafanikio ya kihistoria kwa Taifa Stars, na takwimu zinathibitisha ukuaji wa kiwango cha soka la Tanzania.

Alama 10: Tanzania imevuna alama nyingi zaidi katika historia yake ya kufuzu AFCON, ikiwa ni mara ya kwanza kufikia tarakimu mbili. Mwaka 2019 na 2023, timu ilimaliza na alama 8 tu.

Mechi Zilizoshinda: Taifa Stars ilishinda mechi 3 katika hatua ya makundi, rekodi bora zaidi kuwahi kufikiwa.

Ushindi dhidi ya wapinzani wakubwa: Ushindi wa nyumbani na ugenini dhidi ya Guinea, timu iliyokuwa na kocha wa kiwango cha juu na wachezaji waliobobea, unaonyesha uwezo mkubwa wa timu na benchi lake la ufundi.

Hii ni mara ya kwanza pia kwa Taifa Stars kumaliza hatua ya kufuzu ikiwa na tofauti nzuri ya mabao imefunga matano na kuruhusu manne, jambo ambalo ni kielelezo cha ukuaji wa nidhamu ya kimchezo ndani ya timu.

**MAKOCHA WAZAWA **

Mafanikio ya Morocco ambaye kwenye benchi lake la ufundi alikuwa na Juma Mgunda pamoja na Jamhuri Kihwelo yanapaswa kusherehekewa si tu kama ushindi wa Tanzania, bali pia kama ushindi wa makocha wazawa.

Kwa muda mrefu, Tanzania imekuwa ikitegemea makocha wa kigeni kufanikisha ndoto za soka. Hata hivyo, mwaka huu umeleta mtazamo mpya kuhusu uwezo wa makocha wa ndani.

Morocco ameonyesha kuwa nidhamu, maarifa, na kujituma vinaweza kuleta matokeo makubwa hata bila jina kubwa au uzoefu wa kimataifa. Mbinu zake za kimchezo ziliwezesha Taifa Stars kushinda mechi ngumu, kama vile ushindi wa nyumbani na ugenini dhidi ya Guinea, ambao haukuwa rahisi hata kidogo.

Chini ya uongozi wa Morocco, timu imeimarika kimchezo na kiakili. Wachezaji wameonyesha kujiamini zaidi na kuwa na mshikamano wa hali ya juu, jambo ambalo lilikuwa changamoto kubwa kwa Taifa Stars miaka ya nyuma, lakini kukua kwa Ligi Kuu kumeisaidia timu hiyo kuwa imara zaidi.

**MSIKIE MOROCCO **

Morocco, alielezea furaha yake baada ya ushindi wa kihistoria dhidi ya Guinea uliohakikisha kufuzu kwa Tanzania kwa mara ya nne katika michuano ya AFCON.

"Hii ni historia kwa Tanzania, na ni ushindi kwa kila Mtanzania. Wachezaji wetu walionyesha moyo wa kupigania taifa lao na walitimiza malengo yetu. Sisi ni taifa lenye vipaji, na naamini kuwa matokeo haya yanaonyesha thamani ya kujenga benchi la ufundi lenye ujuzi wa ndani. Ushindi huu haukuwa rahisi; tulikabiliana na moja ya timu bora, lakini nidhamu ya wachezaji wangu na mshikamano wa timu umeleta mafanikio haya."

**CHANGAMOTO NA MATUMAINI **

Licha ya mafanikio makubwa ya kufuzu, changamoto halisi inasubiri Taifa Stars katika fainali za AFCON zitakazofanyika nchini Morocco. Tanzania imekuwa ikihangaika kuonyesha ushindani wa kweli katika michuano hii:

1980: Taifa Stars ilipata sare moja dhidi ya Ivory Coast, ikamaliza bila ushindi.

2019: Tanzania ilimaliza michuano bila alama yoyote, ikionyesha udhaifu mkubwa wa ushindani.

2023: Taifa Stars ilikaribia ushindi dhidi ya Zambia lakini iliruhusu bao la kusawazisha mwishoni nakuvuna pointi moja.

Kwa fainali za 2025, lengo linapaswa kuwa si kushiriki tu, bali kuonyesha uwezo wa kushinda angalau mechi moja na kufuzu hatua ya mtoano.

**ITAWEZEKANAJE**

Ili kuhakikisha kuwa Taifa Stars inaonyesha ushindani wa hali ya juu, maandalizi makini yanahitajika.

Hatua zinazopaswa kuchukuliwa ni pamoja na maandalizi ya mapema, mechi za kirafiki za kimataifa, kuimarisha kiwango cha Ligi ya Tanzania na kuweka mazingira bora kwa vipaji vipya kuchipuka.